Els ciutadans de Burjassot pagaran entre un 3,5 i un 6% menys de la TAMER en 2016
2025-07-24

Dimecres passat 18 de novembre, va tenir lloc l’assemblea de l’Entitat Metropolitana de Tractament de Residus (EMTRE), a la qual va assistir-hi l’alcalde de Burjassot, Rafa García, ja que és representant de l’Ajuntament en aquesta entitat. En l’assemblea, es va aprovar una modificació de l’ordenança que regula la TAMER (Taxa Metropolitana de Residus) i que la ciutadania abona, en el rebut de l’aigua.

Amb aquesta modificació, en 2016, més de 600.000 particulars de l’àrea metropolitana, en la qual s’inclou Burjassot, pagaran entre un 3,5 i un 6% menys que en anys anteriors. Està previst que, per als pròxims exercicis, s’estudien rebaixes en aquesta TAXA molt més importants.

Els habitatges particulars beneficiats són els emmarcats en els trams de consum d’aigua A i B (consum de fins a 65 m3, en el primer cas, o de fins a 195 m3, en el segon tram). Els domicilis que apareixen en el tram C, el de major consum d’aigua, tipus xalets, veuran incrementat el preu de la Tamer en 2016, però passaran a pagar com l’any 2011, ja que aquests últims anys s’han vist beneficiats per una rebaixa d’aquest impost.
En el cas de les activitats econòmiques, la taxa romandrà igual per a tots els grups i trams establits dins de cada grup, excepte per al grup 6 que comprén autònoms i professionals que treballen en xicotets despatxos i als quals se’ls aplica la mateixa taxa que al tram B de domicilis particulars i, per tant, veuran també rebaixada la taxa.
Finalment, pel que fa a escales i comunitats de veïns, es rebaixa la taxa entre un 11 i 12% per a aquelles xicotetes comunitats, un total de 17.000, i s’incrementa per a les urbanitzacions que, segons les dades de l’Emtre, no arriben a un miler.
Amb aquesta modificació, l’entitat pretén redistribuir el pagament d’aquesta taxa d’una manera més concorde al nivell econòmic dels contribuents, per aquest motiu es rebaixa la taxa per als trams de menor consum i s’incrementa per als trams superiors que corresponen a xalets i habitatges similars.